На основу Уговора бр. 112-24/2013-II од 18.01.2013. закљученог између Републике Србије и Општине Велика Плана, члана 40. став 1 тачка 11) Статута Општине Велика Плана („Међуопштински службени лист општина Велика Плана и Смедеревска Паланка '' број 10/2019) и Решења Председника општине Велика Плана о покретању поступка давања на употребу непокретности у Милошевцу бр. 361-20/2021-II од 23.03.2022. године,

Председник Општине Велика Плана, дана 12.04.2022. године, доноси

**Р Е Ш Е Њ Е**

**о расписивању**

**О Г Л А С А**

**за спровођење поступка давања на употребу пословног простора у Милошевцу**

***(непокретности бивше З.З. „Милошевац“)***

1. Расписује се оглас за спровођење поступка давања на употребу пословног простора, укупне површине 6,01 м², у приземљу Дома културе у Милошевцу, у ул. Трг јединства бр. 31, на кп.бр. 2158 уписана у листу непокретности бр. 4170 К.О. Милошевац, као друштвена својина, држалац Земљорадничка задруга “Милошевац“, који пословни простор је приказан на скици дипл.арх. Драгана Радуловића.Наведене непокретности дате су општини Велика Плана на привремено коришћење и чување Уговором бр. 112-24/2013-II од 18.01.2013. године,закљученог са Републичком дирекцијом за имовину Републике Србије.

Поступак из става 1. ове тачке спровешће се путем јавног надметања.

**2.** Непокретност из тачке 1. овог огласа дају се на употребу **ради обављања мењачких послова и фотокопирања докумената на период од 5 (пет) година.**

**3.** Сви учесници у поступку јавног надметања су у обавези да се упознају са стањем наведене непокретности из тачке 1. овог огласа на терену пре одржавања јавног надметања и не могу се касније позивати на његове физичке недостатке.

Сва заинтересована лица могу разгледати пословни простор који се даје на употребу. За наведено обратити се службеном лицу Месне зajeдницe у Mилoшeвцу, Живославу Јелићу, сваким радним даном у току трајања огласа у периоду од 10 до 14 часова, на тел. 065/4275164.

**4.** Поступак јавног надметања спровешће се **28.04.2022. године у 11.00 часова у сали за састанке у згради Општинске управе Велика Плана (први спрат).**

Учесници јавног надметања су у обавези да на јавно надметање понесу важећу личну карту или други важећи службени документ (пасош или возачку дозволу) из којег је могуће утврдити идентитет учесника.

**5.** Право учешћа на јавном надметању имају сва заинтересована физичка и правна лица.

**6. Пријаве за учешће** у поступку јавног надметања подносе се на следећу адресу:

**Општинска управа Општине Велика Плана, Улица Милоша Великог 30, Велика Плана, Комисији за давање на употребу непокретности у Милошевцу са назнаком „ПРИЈАВА ЗА УЧЕШЋЕ НА ЈАВНОМ НАДМЕТАЊУ за давање на употребу непокретности у Милошевцу“ .**

Пријаве се предају у затвореним ковертама, препоручено поштом или на писарницу Општинске управе општине Велика Плана.

**7.** Пријава обавезно мора да садржи**:**

 -доказ о уплати депозита;

 -уредно попуњени образац пријаве који се добија на писарници Општинске управе општине Велика Плана или у канцеларији бр. 50;

 -за физичка лица још и: фотокопију важеће личне карте, односно очитану важећу личну карту уколико је иста са чипом;

 -за предузетнике још и: фотокопију важеће личне карте, односно очитану важећу личну карту, уколико је иста са чипом, фотокопију решења о упису радње у регистар код надлежног органа, односно извод из регистра привредних субјеката код надлежног органа;

 -за правна лица још и: фотокопију важеће личне карте за лице које заступа правно лице, фотокопију Решења о упису правног лица у регистра код надлежног органа, односно извод из регистра привредних субјеката код надлежног органа;

 -пуномоћје за лице које заступа подносиоца пријаве.

 Подносиоци неблаговремене или непотпуне пријаве, односно понуде не могу учествовати у поступку јавног надметања, а непотпуне или неблаговремене пријаве се одбацују.

**8.** Рок за подношење пријавa за учешће у поступку јавног надметања је 10 дана од дана објављивања огласа, при чему се дан објављивања огласа не урачунава у рок за подношење пријаве.

Благовременим ће се сматрати оне пријаве које буду предате на писарници Општинске управе Велика Плана, закључно са даном 26.04.2022. године до 15.00 часова или послате препоручено поштом закључно са 26.04.2022. године.

**9.** Почетна висина месечне накнаде за употребу наведених непокретности утврђена је на основу Извештаја о процени вредности почетне цене за давање у закуп Комисије за процену и утврђивање тржишне вредности непокретности у поступку прибављања, отуђења и давања у закуп непокретности у јавној својини општине Велика Плана, од 06.04.2022. године и износи 3.000,00 динара у нето износу.

**10.** Депозит се одређује у висини од две почетне месечне накнаде и износи 6.000,00 динара.

Депозит се уплаћује на депозитни подрачун општине Велика Плана бр. 840-1087804-87, са позивом на број 62 109, по моделу 97.

 Учесницима који нису успели на јавном надметању, депозит се враћа у року од 3 дана по завршетку поступка по огласу. Учесник јавног надметања коме се враћа уплаћени депозит, је дужан да Комисији достави број банковног рачуна на које се може извршити уплата на име повраћаја уплаћеног депозита, а који рачун мора да гласи на име тог учесника.

 Учеснику који је успео у јавном надметању, износ положеног депозита се урачунава у накнаду.

 Подносилац пријаве који не прихвати почетну висину накнаде за употребу предметне непокретности, који не приступи јавном надметању или као најповољнији понуђач не закључи уговор о закупу, губи право на враћање депозита.

**11.** Избор најповољнијег понуђача врши се применом критеријума висине понуђене накнаде.

 Уколико у поступку два или више понуђача понуде исти износ накнаде, Комисија ће извршити избор најповољнијег понуђача по слободном уверењу.

**12.** Поступак јавног надметања сматра се успелим и у случају достављања једне исправне пријаве за учешће којом се подносилац пријаве региструје и присуствује јавном надметању за одређени пословни простор и проглашава најповољнијим понуђачем, ако прихвати почетну висину накнаде по којој се непокретност може дати на употребу.

**13.** По спроведеном поступку јавног надметања, Комисија доставља образложен предлог одлуке о давању на употребу Председнику општине који доноси коначну одлуку-решење о кориснику непокретности у Милошевцу из тачке 1. овог огласа.

 Решење из става 1. ове тачке доставља се свим учесницима јавног надметања.

 **14.** Сваки учесник у поступку јавног надметања који сматра да су повређена његова права, може изјавити приговор председнику општине Велика Плана у року од 3 (три) дана од дана пријема решења из става 2. тачке 13. овог огласа.

Решење из става 2. тачке 13. овог огласа постаје коначно истеком рока за приговор, односно достављањем другостепене одлуке Општинског већа општине Велика Плана подносиоцу приговора.

**15.** На основу коначног решења о давању непокретности на употребу, председник општине закључује уговор са најповољнијим понуђачем.

 Најповољнији понуђач је дужан да закључи уговор из става 1. овог члана у року од 8 (осам) дана од дана пријема позива, односно обавештења за закључење уговора.

**16.** Општина Велика Плана као давалац пословног простора је у обавези да непосредном кориснику коме је пословни простор дат на употребу испоставља рачуне за одговарајући месец коришћења истог најкасније до десетог у месецу, за текући месец.

 Месечна накнада се плаћа у року од три дана од дана пријема рачуна из става 1. ове тачке.и усклашује се према последњем објављеном податку републичког органа надлежног за послове статистике о индексима потрошачких цена.

**17.** Непосредни корисник је дужан да предметни пословни простор употребљава као добар домаћин, у складу са наменом која је утврђена тачком 2. овог огласа и исти не може давати на употребу другом кориснику.

Непосредни корисник може променити делатност или поред одобрене обављати и другу делатност у објекту датом на употребу једино уз претходну писмену сагласност Председника општине, о чему се закључује анекс уговора о давању на употребу објекта у року од 8 (осам) дана од дана добијања сагласности.

**18.** Предметни пословни простор се снабдева електричном енергијом преко бројила Културно уметничког друштва „Милошевац“ и измирење потрошње елеектричне енргије непосредни корисник ће уредити у договору са корисником електричног бројила.

**19.** Поред обавеза плаћања месечне накнаде, непосредни корисник има обавезу да редовно плаћа рачуне за комуналне услуге и рачуне за утрошену електричну енергију.

**20.** Трошкове редовне употребе и одржавања објеката сноси непосредни корисник.

**21.** Непосредникорисник не може вршити адаптацију објекта без претходне сагласности Председника општине.

Сви трошкови адаптације објекта датог на употребу извршене у складу са ставом 1. ове тачке падају на терет непосредног корисника.

Општина може, по захтеву корисника одобрити извођење радова који имају карактер инвестиционог одржавања на пословном простору датом на употребу, према уобичајеним стандардима и важећим прописима у области грађевинарства.

Извештај о постојећем стању непокретности, са описом, предмером и предрачуном планираних радова израђује судски вештак одговарајуће струке, ангажован од стране Општине, о ком вештаку ће Општина обавестити Корисника, а трошкове израде ове документације сноси Корисник.

Корисник је у обавези да се током извођења радова одобрених од стране Општине, придржава одобреног описа, предмера и предрачуна, као и да у случају одступања од одобрених радова на инвестиционом одржавању пословног простора у сваком појединачном случају од Општине тражи одобрење за то одступање.

Радови на инвестиционом одржавању извршени супротно претходном ставу ове тачке, као и радови који превазилазе уобичајене стандарде за ту врсту радова, неће се признати Кориснику.

Након извођења радова уз сагласност Општине, Корисник је у обавези да Општини поднесе захтев за признавање трошкова инвестиционог одржавања објеката, уз који се као доказ достављају рачуни, с тим да износ уложених средстава мора бити верификован од стране овлашћеног вештака, који ће проценити вредност, квалитет и стандард изведених радова и укупног стања непокретности, у односу на извештај о постојећем стању, опис, предмер и предрачун планираних радова одобрених од стране Општине.

Корисник који је уз сагласност Општине у инвестиционо одржавање на објектима уложио сопствена средства, има право на умањење месечне накнаде у износу од највише 50% од месечне накнаде, за период који одговара висини уложених средстава, без могућности признавања својинских права на пословном простору по основу улагања средстава.

 Ближа права и обавезе уговорних страна које проистичу из ове тачке регулисаће се уговором.

**22.** Овај оглас биће објављен у средствима јавног информисања: Радио ''Плана'' и ТВ ''Плана'', на Огласној табли Месне заједнице Милошевац и на огласној табли Општинске управе општине Велика Плана,као и на званичној интернет презентацији општине Велика Плана, **почев од 13.04.2022.године**.

**Број: 361-20/2021-II**

**У Великој Плани, дана 12.04.2022. године**

**ОПШТИНА ВЕЛИКА ПЛАНА**

**ПРЕДСЕДНИК ОПШТИНЕ**

 Обрађивач

 **\_\_\_\_\_\_\_\_\_\_\_\_\_\_\_\_\_**

 Магдалена Павловић

  **ПРЕДСЕДНИК**

**М.П.**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

  **Игор Матковић**